สังคมข่าวหุ้น
ดัชนี SET ปิดบวกเพียง 0.08 จุด มาที่ 1,640.00 จุด มูลค่าการซื้อขาย 76,667 ล้านบาท นักลงทุนต่างประเทศขายสุทธิอีก 1,439 ล้านบาท
ดัชนี SET ปิดบวกเพียง 0.08 จุด มาที่ 1,640.00 จุด มูลค่าการซื้อขาย 76,667 ล้านบาท นักลงทุนต่างประเทศขายสุทธิอีก 1,439 ล้านบาท
8 ก.ย. 2565

ดัชนี SET ปิดบวกเพียง 0.08 จุด มาที่ 1,640.00 จุด มูลค่าการซื้อขาย 76,667 ล้านบาท นักลงทุนต่างประเทศขายสุทธิอีก 1,439 ล้านบาท หรือขายต่อเนื่องมา  6 วันติดต่อกันรวมกว่า 11,963 ล้านบาท  แต่หากนับจากต้นปีที่ผ่านมา ต่างชาติยังซื้อสุทธิ 162,645 ล้านบาท ส่วนแนวโน้มระยะสั้น นักวิเคราะห์ต่างมองว่า  อาจจะมีแรงขายต่อเนื่องได้อีก จึงต้องระวังหุ้นที่ต่างชาติเข้ามาซื้อก่อนหน้านี้
JASIF ราคาร่วงหนักเป็นวันที่ 3 คาดกันว่าน่าจะเป็นการขายของกลุ่มนักลงทุนที่เกรงว่าดีลการเข้ามาของ ADVANC จะล้ม หรืออีกสาเหตุ อาจจะมาจากฝีมือของกลุ่มนักลงทุนที่ถือหุ้นไว้ในมือค่อนข้างเยอะ และราคาต้นทุนอาจจะอยู่บริเวณ 7.00 บาท บวก/ลบ ไม่เช่นนั้นตบราคาลงแบบนี้ไม่ได้ และทำให้รายย่อยที่ถือหน่วยลงทุนอยู่ต่างเกิดการ “แพนิก” ขายตามกันออกมาอย่างมาก ส่วนสาเหตุ มีการวิเคราะห์กันว่าอาจจะเชื่อมโยงไปยังการประชุมสมัยวิสามัญฯ วันที่ 23 ก.ย.นี้
เดลต้า DELTA ราคาหุ้นยังทะลุทะลวงต่อไป ล่าสุดขึ้นมายืนเหนือ 600 บาทแล้ว ส่วนจะไปต่อหรือเปล่า ต้องมาดูว่า “เจ้ามือ” พอใจกับราคาตรงไหน ใครเข้าไปต้องเล่นแบบสั้นจริง ๆ ได้สองช่องต้องรีบหนี ไม่เช่นนั้น อาจจะดอยได้ เพราะราคาที่ระดับนี้ เกินจากราคาเป้าหมายของโบรกฯ ต่าง ๆ มาค่อนข้างมากแล้วล่ะ โดยราคาเป้าหมายสูงสุดอยู่ที่ 540 บาท และต่ำสุดอยู่ที่ 350 บาท ส่วนราคาที่เป็น IAA Consensus Target Price จะอยู่ที่ 445.50 บาทต่อหุ้นเท่านั้น
บลูบิค กรุ๊ป หรือ BBIK ราคาหุ้นทะยานต่อเนื่อง ล่าสุดพุ่งเกิน 100 บาท ส่งผลตลาดหลักทรัพย์ มี Trading Alert List ไปยัง BBIK และมีคำตอบว่า ไม่มีพัฒนาการที่สำคัญอะไร จึงทำให้ถูกมองเป็นหลักทรัพย์ที่เข้าข่ายมาตรการกำกับการซื้อขาย หรือต้องใช้บัญชีแคชบาลานซ์ มีผลตั้งแต่วันที่ 9 ก.ย. 2565 ถึงวันที่ 29 ก.ย. 2565 เมื่อวานนี้ราคาหุ้น BBIK ปิดที่ 120.00 บาท บวก 16.50 บาท เปลี่ยนแปลง +15.94% มูลค่าการซื้อขาย 479.9 ล้านบาท
CRC เซ็นทรัล รีเทล ราคาหุ้นยังคงวนเวียนบริเวณ 40.00 บาท บวก/ลบ ยังไม่ผ่าน 42.00 บาท ที่เป็นราคาไอพีโอสักที และถือเป็นแนวต้านสำคัญ ในด้านพื้นฐาน ทิศทางผลประกอบการไตรมาส 3/2565 โบรกฯ ประเมินกันว่า จะดีขึ้นแน่นอนทั้งรายได้และกำไร ทำให้กำไรในปี 2565 เพิ่มเป็น 5.83 พันล้านบาท โต 3% และปี 2566 กำไรอยู่ที่ 8.24 พันล้านบาท โต 5% ส่วนราคาเป้าหมายโดยอยู่ระหว่าง 44–46 บาทต่อหุ้น หากราคายังไม่ไปไหน ก็ต้องเล่นรอบกันบริเวณราคานี้ไปก่อนละ
ณัฐสิทธิ์ สุนทราณู ผู้อำนวยการ การตลาดบัตรเครดิต บริษัท บัตรกรุงไทย จำกัด (มหาชน) หรือ KTC ส่งแคมเปญบัตรเครดิตเคทีซี โดยร่วมมือกับ เดอะมอลล์ กรุ๊ป จัดโปรโมชั่นพิเศษเพื่อสมาชิก เมื่อใช้จ่ายผ่านบัตรเครดิตเคทีซี ณ ห้างสรรพสินค้าในกลุ่มเดอะมอลล์กรุ๊ป และช่องทางบริการสั่งซื้อสินค้าออนไลน์ ใช้คะแนน KTC FOREVER เท่ากับยอดใช้จ่ายต่อเซลส์สลิปหรือต่อรายการสั่งซื้อ แลกรับส่วนลดเพิ่มหรือเครดิตเงินคืน 18% ในวันศุกร์ วันเสาร์ และวันอาทิตย์ และแลกรับส่วนลดเพิ่มหรือเครดิตเงินคืน 13% ในวันจันทร์–วันพฤหัสบดี ตั้งแต่วันที่ 1 ก.ย. 2565–31 ต.ค. 2565
ไทยประกันชีวิต TLI ราคาหุ้นยังมีแนวต้านสำคัญ คือ 16.00 บาท พอผ่านไม่ได้ ทำให้ราคาย่อตัวลงมาแถว ๆ 15.60–15.70 บาท อีกครั้ง ดักเล่นรอบกันไป ส่วนแนวรับอยู่ที่ 15.50–15.40 บาท ไม่น่าจะหลุดจากแนวนี้แล้วล่ะ เป็นอีกหุ้นที่วัดกันว่าใครจะอึดหรือ “ทนรวย” ได้มากกว่ากัน  หรือไม่ก็เลือกเล่นรอบไปก่อน